物理學研究嘅範圍好廣，但係有一啲理論係幾乎所有物理學家都會用嘅。呢柞主要理論畀啲物理學家重複咁驗證（Tested）過上百次，好經得起考驗，所以一般都認為佢哋係有返咁上下正確嘅模型（Approximately accurate models）。呢啲理論係進階物理嘅基礎－啲再專門啲嘅物理學理論大半都係要建基喺呢柞理論上面。因為咁，研究物理學嘅人冚唪唥都會喺攻讀啲再專門啲嘅課題之前讀吓呢柞理論先，而且大學一定會要求佢哋物理系啲本科生要識得呢啲理論。